Järjekordne pööripäev on peagi saabumas ja esimestele kevadlilledele äratuskell juba helisenud. Tuleb harjuda mõttega, et kevad on see, mis kräunub välisukse taga, vuliseb tasapisi keldrisse ja siutsub põõsaste okstel. Hakkasin meenutama eredaimaid hetki eelnenud pööripäevadest ja pööriöödest ning seda siia ka kirja panema.
#000001
Mida kevadine pööripäev endaga kaasa võib tuua?
#000003
Ma arvan, et pööripäev on aeg, mis kuulub eriti naistele. Naine peab aeg-ajalt olema pöörane nagu kevad. Peab pöörlema tantsus, valguses ja sõnulseletamatuses. Pööripäev on aeg kasutada ja nautida oma väge, oskusi ja iseolemist. Aeg olla loodusega koos, tunda end vaimustunult, inspireeritult ja leida üles elurõõm, aeg märgata sise- ja välisilma.
#000004
Kevadine pööripäev toob uusi algusi ja võimalusi ning annab eesmärkide saavutamiseks ka energia ja tugevuse. Kevad ju sünnitab uut elu ja kevade enda sündi on samuti põnev märgata. See on aeg, mis soodustab kasvu nii füüsilises kui ka spirituaalses plaanis.
#000005
Minu jaoks on ühed meeldejäävaimad pööripäevade ja pööriööde kogemused seotud allikate juures viibimisega. Allikad on isegi üdini müstilised ja taolise väeka aja mööda saatmine nende läheduses on mälestus kogu eluks. Eriti põnev on muidugi looduse kuulatamine öösel. Tee proovi ja saad teada, millest ma räägin! Loodus on üldse kindlalt parem koht unustamatute kogemuste püüdmiseks kui näiteks mõni kaubanduskeskus või kontor.
#000009
Pööripäevasuplus kevade tervituseks pahiseva kose Momin Skok all ja kanjonis, kuristiku serval, jalutamine tuleb samuti eredalt meelde. Teadagi, et külma veega karastamine muudab järgneva päeva eriliselt soojaks ja kirkaks. Sellest mälestusest olen kirjutanud Bulgaaria reisikirjas.
#000010
Peale looduse saab väge koguda loomulikult ka linnakividel. Erilistena mõjuvad mulle joogatunnid, mis on sattunud ajale, kus need algavad näiteks sügisel, aga lõppevad hoopis talvel. Vahepeal on planeedid lihtsalt oma rada liikunud ja aastaaja ära muutnud. Varsti on taas üks joogatund peaaegu talve ja kevade käesurumise hetke tunnistaja, kuigi, tõsi küll, kevad hilineb joogamatile seekord paari tunniga.
#000013
Aastaajad vahelduvad ja loodus muutub, lumest saab vesi, eilsest rohuliblest avaneb homme märtsikellukese õis. Ongi aeg tunnustada elementide maa, vesi, tuli ja õhk igaveset ringtantsu, tegeledes kristallide, allikavee, küünalde ja viirukitega (näiteks palo santo). Ja otsida välja oma isiklikud väeesemed.
#000015
Kes ei tahaks värskeid lilli vaasi tuua või vähemalt tolmuseid ja väsinud toataimi pesta ja ümber istutada! Võib-olla saad näpud korrakski aiamulda või lillepotti pista ja ennast maaga ühenduses tunda. Tunda, kuidas elujõud lausa säriseb! Võib-olla tahad koguni ette võtta käigu botaanikaaeda! (Kes nüüd üritab väita, et mis ma neid kuivanud kõrsi praegu vahin, siis kasvuhoonetes on troopilised taimed täies džungli-ilus.)
#000018
Kevad on seemnete külvamise aeg. Külva seemned lillepotti aknalauale või pane söödavaid seemneid (näiteks mungube) idanema. Kaasa ka lapsed sellesse põnevasse tegevusse ja õpeta neile midagi uut taimede kohta.
#000019
Ära külva negatiivsuse seemneid. Unusta mõtted laadis: “ma pole seda väärt”, “ma ei saa hakkama” ja “minuga nii ei juhtu”. Tänutunne mõjub unistustele nagu päike ja vesi taimeseemnetele. Kasvata ka oma soove ja unistusi hästi, armastuse ja tänutundega!
#000020